## L’Hospital Clínic de València incorpora una nova tècnica làser per a intervencions de glaucoma

*** Amb esta nova tècnica es pot combinar i tractar, en la mateixa intervenció, les cataractes i el glaucoma
* Permet minimitzar el risc de complicacions, entre altres avantatges**

L’Hospital Clínic Universitari de València ha incorporat una nova tècnica mínimament invasiva per al tractament del glaucoma moderat. Es tracta d’una tecnologia que utilitza el làser i que evita la col·locació d’un microimplant, tal com es requerix en altres tècniques. Amb esta tecnologia es pot combinar i tractar, en la mateixa intervenció, les cataractes i el glaucoma.

El glaucoma és una malaltia que danya el nervi òptic, encarregat de transmetre les imatges al cervell. A vegades, el dany del nervi és produït per una pressió alta en els ulls.

Tal com ha explicat el cap del Servici d’Oftalmologia de l’Hospital Clínic Universitari de València, el doctor Antonio Duch, actualment “estan apareixent moltes tècniques en la cirurgia de glaucoma que intenten minimitzar el risc de complicacions postquirúrgiques. Esta tècnica oferix més seguretat que les ja existents”.

Esta tècnica s’utilitza en casos de glaucoma lleu-moderat, ja que la baixada de tensió ocular que s’aconseguix amb esta tècnica és moderada. Pot utilitzar-se com a tècnica aïllada o com a tècnica associada a la cirurgia de cataractes.

“El procediment Elios utilitza un làser excímer, com el que s’utilitza en la cirurgia refractiva sobre la còrnia. Este làser s’aplica sobre el trabeculum (estructura d’eixida de l’humor aquós ocular que sol estar parcialment obstruït) i això provoca finestres de drenatge (solen fer-se uns 10 impactes) a través d’este”, ha explicat el cap de servici.

L’Hospital Clínic de València intervé uns 150 casos de glaucoma cada any. En moltes ocasions, no presenten símptomes, motiu pel qual el diagnòstic precoç resulta fonamental per a minimitzar els danys.

“En el cas del glaucoma, podem fer un diagnòstic precoç per a evitar que el pacient presente danys avançats, amb pèrdua important del camp visual, que, lamentablement, són irreversibles. El glaucoma té tractament, i si este és precoç, baixant la tensió ocular, i el pacient seguix els controls periòdics, podem evitar la deterioració visual, o almenys retardar-ne l’aparició”, ha finalitzat Antonio Duch.

Fecha: 22/02/2025